**Kopiark 1: Tekst til Natursynsfilm, lang version**

**Her er hele teksten fra Natursynsfilmen, lang version:**

Har du nogensinde tænkt på, hvad dit natursyn er?

Du har et, selvom du måske slet ikke ved det!

Prøv at lukke dine øjne, og forestille dig et billede af natur.

Måske forestillede du dig en regnskov, måske så du bølgende kornmarker, krattet hvor du leger gemmeleg, eller noget helt andet

Det du forestillede dig, siger lidt om dit natursyn.

Dit natursyn er nemlig din holdning til naturen og dit syn på, hvad der er natur.

Så på en måde, kan man sige at dit natursyn hjælper dig med at svare på spørgsmålet:

Hvad er natur og hvordan skal vi behandle den?

Dit natursyn hænger sammen med, hvor du bor, hvad du laver og med, hvem du kender.    
Og også med den tid og den kultur du lever i.

Derfor forestillede du dig sikkert ikke det samme som dine venner, eller din lærer, da jeg bad dig lukke øjnene i starten af filmen.   
Vi har nemlig alle sammen forskellige natursyn.

Det kan være godt at huske på, når vi skal diskutere og beslutte ting, der handler om natur - også om den natur, der er tæt på dig.

Her er en model med 3 forskellige natursyn. Modellen kan være god at tænke over, når vi diskuterer, hvordan vi skal bruge naturen i Danmark.

F.eks. når vi skal blive enige om, hvor der skal bygges vindmøller i kommunen. Skal det være nær byen, på markerne eller ved havet?

-Eller når vi skal beslutte, om engen bag ved skolen skal asfalteres, så der er bedre mulighed for at spille basket og fodbold om vinteren.

Modellen fungerer på den måde, at man indtegner en figur i den, alt efter hvilke af natursynene, man synes er mest og mindst vigtige. På den måde kan man “se” forskellighederne i de tre natursyn, som er:

**Den produktive natur:**   
Naturen er en ressource for menneskene. Vi må gerne udnytte den til at dyrke mad, og hente materialer i den, f.eks. til huse, telefoner og veje.

**Den rekreative natur:**   
Naturen er et sted, hvor mennesker kan slappe af, nyde livet eller dyrke sport, for at føle sig godt tilpas eller blive sundere.

**Den vilde natur:**   
Naturen er værdifuld i sig selv. Derfor skal den være så vild og upåvirket af mennesker som muligt.

Nu tegner vi to børns natursyn ind i modellen.

Vi kan starte med Laura. Hun synes, at den produktive natur er mest vigtig, for hun kender nogen, der har et økologisk landbrug, og det er ret vigtigt, at vi selv dyrker mad i Danmark, tænker hun. -Så tre point til produktiv natur. I sin fritid er Laura spejder og fodboldspiller. Hun synes, at det er dejligt at være udenfor og lave ting sammen med sine venner. Derfor får rekreativ natur 2 point. Den vilde natur er også smuk og vigtig, synes hun, men produktiv og rekreativ natur er vigtigere. Så 1 point til Vild natur. Laura vil altså få en natursyns-trekant, der ser sådan her ud:

Så kan vi se på Asger. Han elsker at køre mountainbike, og helst ude i skoven. Fordi han har været så meget i skoven, er han begyndt at holde mere og mere af naturen. Han synes derfor også, at det er vigtigt, at der findes natur, der får helt fred for mennesker. Fordi Asger synes, at det med at nyde naturen på sin mountainbike er vigtigst, får rekreativ natur 3 point og vild natur får 2. Produktiv natur får 1 point af Asger. Han synes nemlig, at det er vigtigere at være i naturen og nyde den, end at bruge naturen til at dyrke mad og hente materiale.

I forhold til at beslutte om engen bag skolen skal asfalteres så der er bedre mulighed for boldspil, ville Laura nok stemme ja, mens Asger ville stemme nej. Natursynstrekanten er en måde, at “se” et billede af sit natursyn på.

Den er et redskab.   
-Til at blive klar over, hvad man synes er vigtigst - og hvorfor man synes det - når man diskuterer forskellige beslutninger, der handler om natur.

Vores natursyn betyder noget for, hvordan vi ser på, og behandler naturen.     
Der er mange forskellige natursyn, og ingen er rigtige eller forkerte.

Hvordan ser dit natursyn ud?    
Og ser det ens ud, uanset hvad det er, du skal beslutte? 